ગુજરાત વિધાનસભાની ચૂંટણીમાં ભાજપનો દાવો છે કે તે એક એક બેઠક પર પોતાની નજર બનાવીને આ ચૂંટણી લડી રહી છે. વળી વિધાનસભાની સીટ પરના ઉમેદવારોની યાદી અને વિવાદો પણ આ ચૂંટણીને વધારે રસપ્રદ બનાવી રહ્યા છે, ત્યારે 18 નવેમ્બરના ભાજપ દ્વારા ઉમેદવારોની બીજી યાદી બહાર પાડવામાં આવી છે. આ યાદીમાં વટવા વિધાનસભા સીટ પરના ઉમેદવાર તરીકે પ્રદીપસિંહ જાડેજાની પસંદગી કરવામાં આવી છે. તો પ્રદીપસિંહ જાડેજા વિષે થોડુ જાણીએ. પ્રદીપસિંહ જાડેજા હાલ ગુજરાત સરકારમાં ગૃહમંત્રી તરીકે કાર્યરત છે. તેમણે વર્ષ 2002માં પહેલી વખત વિધાનસભા ચૂંટણી લડી હતી. તે બાદ 2008ના સીમાંકન બાદ વટવા બેઠક અસ્તિત્વમાં આવી અને 2012ની વિધાનસભાની ચૂંટણી પ્રદીપસિંહ જાડેજા આ બેઠક પરથી લડ્યા હતા.